khistorydata/jeongjo-sjw-relations huggingface dataset:
정조 5년 · 목
予曰。李判府事何不入參於閣臣班乎。承旨徐有防曰。參於大臣班云矣。監董閣臣以下及書寫官。陞自西階。仍詣閣內。 御眞櫃子敬展。予命書標題。 春秋三十歲 眞。卽祚五年辛丑九月日圖寫。書訖。展奉於 御座行禮。予曰。摹寫之眞。果何如。領議政徐命善曰。仰瞻 御容。摹畵得眞。而一瞻可知其天顏矣。領府事金尙喆曰。 御眞摹寫。果極盡矣。領敦寧李溵曰。近瞻 御容。益覺其得眞矣。判府事鄭存謙曰。雖於摹畵之中。益知其天日之表矣。判府事李徽之曰。今日臣等。仰瞻 御容。比諸摹寫之初。則愈見其得眞矣。予曰。此本與草本。果有勝乎。尙喆曰。實有優於草本矣。予曰。 先大王御容。固當從近移摹。而尙無唐糊。姑未趁卽就工。是甚可悶。若待唐糊之精滑。將過十餘日乎。原任直提學鄭民始曰。待其精滑。則將至數十日矣。命善曰。待其潤滑。則必過月餘矣。予曰。昨日毓祥宮奉審時。 御容果何如耶。命善曰。臣等仰瞻 影幀。如覩昔日 天顏。不勝感愴矣。存謙曰。旣有 毓祥宮所奉 眞本。其於移摹之際。不患其得眞矣。予曰。今者此擧。旣不欲張大。故初不設都監矣。命善曰。 列聖朝摹出 御容之時。皆設都監。而今此不設。實出於省費之聖意矣。予曰。今此摹畵。亦係追述之意。而在昔 先朝癸巳。予年卽二十二矣。其時 御容摹寫之際。伏承 聖敎。摹出一本。而全未得眞。故仍爲洗草。到今追思。亦甚可惜。予曰。 先朝甲午 御眞。領府事曾已奉瞻。畵樣其果小乎。尙喆曰。 御容果小。而坐樣甚得眞矣。予曰。 先朝自二十歲。始摹 御容。至于八十歲。連有摹寫之擧。此是遵一之美典。實爲聖德事矣。予曰。草本標題。使曺允亨書之。予曰。以隸體書之好矣。允亨書訖。仍命草本展奉。予曰。 永禧殿影禎設榻。皆體大。而今此設榻。似爲差小矣。命善曰。今此 御眞標題。上行無所書。而只以 春秋三十歲書之。臣等誠不勝抑鬱矣。予曰。卿何爲而有此言也。此是 列聖朝已行之擧。則予豈敢以謙德自居。有所云云乎。予之區區所執。自有不可議到於此者。予不盡言。卿等可諒。此不但予志之已有所定。在卿等亦非將順之道矣。予以否德。不得不忝居此位。而至於玆事。實非予本意。而亦非卿等所可强迫於予者。卿等勿復言也。命善曰。聖敎至此。今不敢更事陳達。而區區下情。誠不勝抑鬱矣。予曰。奉行之節。卽爲擧行。予曰。 御眞奉審。當以春秋兩次爲式乎。民始曰。大體大奉審。則雖以春秋爲限。而一年二次。太涉稀闊。以一年四次爲定。而畵糊未乾之前。必以每五日奉審。似甚爲宜。奉審時一二直提學及直閣。若或有故。雖差出檢校官。勿過五日之限似好。臣等方此陳達後。成節目擧行爲計矣。予曰。然則成節目擧行爲可。五日若値有故。則以翌日奉審事草記。民始曰。閣臣雖値有頉。勿過元定日事。又當添入於節目中矣。予曰。奉審時。閣臣幾員入參事。亦載於節目中乎。直提學鄭志儉曰。 奉謨堂奉審時。已有節目似當依此擧行矣。予曰。差備官盡爲待令乎。民始等奉 御眞還安訖。民始曰。奉安以後。其在重事體之道。守直等節。不可不趁時定奪。而似當旁照 萬寧殿前例爲之矣。予曰。予不欲張大爲之。參奉等職。有難設置。卿等從長相議擧行也。民始曰。摹寫時草本二本。何以爲之。予曰。後日奉審時洗草。予曰。差備官旣不得上殿。檢書官隨上傳捧。閣臣奉櫃子。詣宙合樓。奉安于 御座上。行禮如儀訖。承旨嚴璹曰。湯劑何以爲之。予曰。入于差備也。予曰。時原任閣臣。今方齊會。奉審節目。以天章閣故事及其他節目參考。磨鍊以入。
정조 5년 · 강
御眞守直等節。命從略擧行。監董閣臣以下。自本閣書啓。
정조 5년 · 목
直提學沈念祖啓言。 御眞今旣奉安于奎章閣。守直之節。與前自別。不可委之於監書一人。國初有文昭殿監。倣此名號。差出閣監二人。使之輪回守直。修掃奉審時。幷令入參。取考 泰寧殿前例。則有別監五人。照羅赤二名。軍士四名。事當依此例設置。而今番事役。一切省約。寔出於我聖上不欲張大之盛意。臣等不敢不仰體。而至於灑掃點火等節。亦是不可已之事。照羅赤二名。軍士一名。從略差出。請以爲擧行之地。從之。敎曰。今番圖眞。出於追踵之意。昔在 先朝癸巳。承 敎圖像。而太不恰似之故。卽時洗草。到今思之。悚恨無已。且倣 先朝每十年一次摹畵之例。將自今年始爲。而不設都監。不畀有司。亦是述古省弊之一道。今則工役旣成。當藏于奎章閣。奉審曝曬。參用 萬寧殿　泰寧殿儀節。仍又博考宋朝天章閣藏御容故事。自內閣就議大臣。成節目草記。又敎曰。此非都監。不必張大。只令監董閣臣以下。及標題書寫官閣屬畵師工匠等。自本閣書啓。
정조 5년 · 강
御眞監董閣臣以下施賞有差。
정조 5년 · 목
因別單。敎以。監董閣臣原任直提學鄭民始熟馬一匹面給。原任直提學徐浩修。直提學沈念祖鄭志儉。各內下豹皮一令賜給。直閣金載瓚山鹿皮一令賜給。執事閣臣原任直提學鄭民始徐浩修。直提學沈念祖鄭志儉。原任直閣金宇鎭徐鼎修。原任待敎徐龍輔鄭東浚。內下弓子一張賜給。 御眞標題書寫官議政府右參贊尹東暹熟馬一匹賜給。 御容圖寫時入參戶曹參判姜世晃。尙衣主簿曺允亨。半熟馬一匹賜給。初本助擧禮房承旨徐有防。內下箭竹十箇賜給。監造官戶曹佐郞趙翼鉉陞敍。差備官司僕寺正林錫喆等八人。司卷全大重趙壽嶪。領籤張世經李興潤。檢書官李德懋朴齊家柳得恭徐理修。各加一資。資窮者代加。別看役僉使丁遇泰。邊將遞來後。內外職中相當窠除授。主管畵師前司果韓宗裕。善地邊將除授。同參畵師前監牧官金弘道。隨從畵師折衝金厚臣。前萬戶申漢枰。敎授許礛。司果金應煥。不特今番皆是效勞之人。兩銓散職中。勿論某歧雜歧。相當窠次第收用。其中畵師前敎授張始興。二十餘年國役。特以無勢之致。沈屈至今。邊將除授。守直監書兪得祐。本閣首吏鄭德恒。幷司鑰除授。其餘閣屬員役工匠等。依付籤頒賞。今番圖眞。不設都監。意在不欲張大。況今 先朝御容。移摹在卽。凡所賞典。尤宜差等。以此意知悉。
정조 5년 · 강
命德興大院君墓所修改。定式施行。
정조 5년 · 목
敎曰。德興大院君墓所石物莎草修改。今聞將自內司擧行云。墓所事體。無異 陵園。修改等節。豈容如是苟艱。此後此等修改時。主家依前報內司。自內司枚報禮曹。又自禮曹具由入啓。仍又知委本道。本道別定差使員。修改擧行形止。必卽狀聞事。定式施行。自今番依此擧行。修改時當遣官行祀。祭文措辭撰進。
정조 5년 · 강
有政。吏曹判書李衍祥。參判李敬養進。
정조 5년 · 목
以任[林:I-PERSON]濟遠爲掌令。李有白爲持平。
정조 5년 · 강
命朴天俊等拿處分揀。
정조 5년 · 목
因尙瑞直長朴天俊。副直長李復燮。中官文鳳億梁大宜拿處傳旨。幷敎以。分揀。
정조 5년 · 강
召見直提學沈念祖鄭志儉。直閣金載瓚于誠正閣。
정조 5년 · 목
予曰。直閣今日出直。明日本營習操進去。本閣月講。則追後以講義書呈。予曰。宋朝天章閣藏御容故事。其已考出耶。志儉曰。昨與時原任閣臣博考書籍。別無可考事蹟。而只有 祖宗御容奉安之例而已矣。予曰。節目亦已構出否。志儉曰。亦與時原任相議構草。而姑未完成。今日欲與前二直提學。更爲商確修正矣。予曰。 御容奉安後。事面比前尤別。摛文院雖與奎章閣稍間。而旣在同闕之內。則入直時不可如前代直。從今以後。閣臣輪回入直。而時任中如或有故。則原任中差出檢校官。以爲推移入直。予曰。守直閣監。以閣中無事。逐日手本於本院好矣。念祖曰。此例則自前有之矣。予曰。時原任直提學若有故。則雖提學微稟入直似好矣。志儉曰。然則檢書替直之規。從今革罷乎。予曰。此則更當商量爲之。而自今以後。體貌自別。閣中事惕念擧行宜矣。予曰。日後雖値 陵幸時。閣臣一員。似當守直矣。念祖曰。檢書官自今雖不入直。如或値倉卒出直。急難須代之時。則有檢書官然後。方可以推移代入矣。予曰。奉審時別看役一人。監書司圈各一人。進參事定式。念祖曰。閣中事務。甚爲浩繁。而閣吏數少。難以擧行。合有變通之道矣。予曰。所言好矣。而加出料窠。亦甚難矣。念祖曰。雖以目下言之。閣吏二人。方以收稅事出外。故尤爲苟艱矣。予曰。閣臣仕進。姑無一定之規。無論入直出直。逐日待開門來往云。此亦難行之事。此後則爛熳商議。講爲式例。使期限有定。而出入有常宜矣。予曰。待敎出代前。無異時任。今後閣中大小事。亦必與聞。而至於番次。則以檢校待敎差下然後。可以入直矣。予曰。閣臣入直時。依玉堂故事。着冠坐椅事。頃有下敎矣。聞尙不遵行云。各樣冠。當自內製下。分賜於諸閣臣。此後則依下敎永爲遵行。予曰。頃以政院日記照檢事。有下敎於右副矣。近來內閣日記中。閣臣入侍筵說。以注書之不卽錄送。致有疏漏之歎。此後則右副亦爲照管申飭。詳悉錄送。俾無如前稽忽之弊宜矣。
정조 5년 · 강
命誕日陳賀權停。
정조 5년 · 목
因禮曹啓稟。有是命。
정조 5년 · 강
命閣臣入侍筵說。當日內修送。
정조 5년 · 목
敎曰。近來閣臣入侍筵話。全不錄送。閣中日記。以此疏略。曾有踰日不送。則本閣請推事定式。而亦不遵行。此後本閣各別惕念。如式遵行。如値多事。未能及期修送。則入侍注書。簡通本閣。注書皆是未經閣職之人。閣事酬酢。易致錯聽。右副素閑記注。院中日記。才因特敎。擔當釐正。則至於閣臣入侍說話。況以原任。尤豈可泛看。以此意右副知悉。在職時閣臣入侍筵話。各別照管。錄送本閣。如是申飭之後。注書又復稽忽。右副及其時入侍承旨。難免不飭之責。幷爲知悉。○承旨金宇鎭啓言。閣臣入侍筵說。苟或未及錄出。則不無曠日遷就之慮。自今爲始。凡係閣臣入侍時說話。使之當日內修送。而雖値多事之時。無得踰翌日事。請定式施行。從之。
정조 5년 · 목
因奎章閣抄啓文臣試講時懸頉啓稟。敎以。李時秀本職許遞。
정조 5년 · 강
有政。吏曹判書李衍祥。參判李敬養。參議沈念祖進。
정조 5년 · 목
以金履正爲校理。朴天行爲修撰。尹長烈爲副修撰。李德鉉爲利川縣監。
정조 5년 · 강
以尹㬦爲副校理。柳孟養爲修撰。李頤祥爲副修撰。
정조 5년 · 목
政院啓言。校理金履正。副修撰尹長烈在外。修撰朴天行牌不進。未差之代。請開政差出。敎以。一日再政。不已頻數。前望單子入之。○因應敎前望單子。敎以。此闕前望。只有一人。苟艱莫甚。後日政差出事分付。
정조 5년 · 강
命時囚李邦一等議處。
정조 5년 · 목
義禁府啓言。南陽前府使李邦一等議處。韓後裕等請刑推得情。允之。敎以。兩囚除刑推議處。而其中多有年老人。滯囚可悶。皆令今日議處。
정조 5년 · 강
諸承旨持公事入侍于誠正閣。仍行抄啓文臣試講。
정조 5년 · 목
予曰。今日講臣。擧皆善誦。極用嘉尙矣。予曰。講通人當以製述比較。講榜先爲修納。試官沈念祖曰。比較當以七律出題乎。予曰。鄭東俊[浚:I-PERSON]長於詩律。李魯春善於策文。於彼於此。實難適中。以銘頌間幷序製進。則斯可矣。○以繫馬樹爲銘題。○予曰。銘解試官知之乎。在昔 仁廟登極時。此樹旣枯復生。二去辛丑。又有此事。今年又復回生。此實異事。應製人似未及聞知。俾令錄解以送。
정조 5년 · 강
召見時原任閣臣于誠正閣。直提學沈念祖鄭志儉。前直提學鄭民始。
정조 5년 · 목
予曰。比較試券。姑未來到乎。予曰。以引表引序。隨所長製進事分付乎。念祖曰。已分付矣。予曰。昨日所納朴諭善講義。善爲搜得。其所載錄。多有可觀者矣。念祖曰。今此册子中。亦多有故奉朝賀南有容文稿中所錄者矣。予曰。此册所錄。只止於辛巳。是甚可惜矣。予曰。此等講義。果是不易得之文。予當有載錄以置。而講書院日記。亦爲入錄好矣。論其經學。則今世無如此人。欲刊文集。使之頒行。而姑未果矣。予曰。本閣事。有何稟定者乎。念祖曰。 御容奉審。旣以五日爲定。而或與奉謨堂奉審日相値。則不無掣礙之端。何以爲之。予曰。不必分日奉審。同日先行 奉謨堂奉審。仍爲 御容奉審也。念祖曰。奉審又與考功日相値。則何以爲之。予曰。考功亦不可廢。伊日早朝。先行考功。食後奉審也。念祖曰。閣臣入直事。方成出節目。而直提學二日。直閣待敎四日輪直。而至於仕進一款。當直人外。出直人輪回入來似好矣。予曰。故事節目。何以載錄乎。志儉曰。此則只有直閣入直條矣。予曰。今則事面與前有異。閣臣不可闕直。而閣臣之勞苦。亦不可不念。當直人外。每日輪回仕進。而春夏則已入未出。秋冬則午入申出似好矣。但提學無仕進之日。時原任直提學以下有故。則提學替入。亦甚宜矣。日前有就議大臣之命。一直提學當進去乎。念祖曰。臣當進去。而節目姑未成出矣。念祖曰。檢書官所錄日記。入直然後。可以專役。入直亦不可永罷矣。予曰。但無入直處所。是甚難便矣。念祖曰。姑爲入處於大廳房。徐造數間屋子。作爲檢書廳誠好矣。予曰。所奏果好。自今檢書入直。入於大省記之意分付。念祖曰。 奉謨堂御製目錄大題目。無可合之稱。而古有圖籍符瑞之稱。以此爲定何如。予曰好矣。念祖曰。流霞亭宴遊。每於三九月爲之。今番何以爲之。予曰。此固盛事。而方當南北民憂孔劇之日。決非張大遊行之時。停之也。念祖曰。不無看檢之事。臣只與僚員。暫爲往見何如。予曰。然則依此爲之。予曰。 御容奉安之後。內閣修擧。與前異矣。俄筵直提學所奏。本閣入直。待敎四日。直閣三日。直提學二日。提學五六日間。一次仕進爲好云矣。卿之所見果何如。民始曰。待敎四日之直。似甚太過。依直閣例。以三日入直似好。提學之五六日一次仕進。誠宜矣。念祖曰。他各司俱有入直前例。本閣亦依其例以爲擧行。似甚爲好。提學則已入申退。亦似合宜矣。予曰。卿其更加商量。以爲磨鍊。予曰。設置講製。固是作成之道。而見效甚多。雖或有持難之弊。河淸猶可期也。此則必不爲變改矣。
정조 5년 · 강
命閣規。就議大臣後陳聞。
정조 5년 · 목
敎曰。 御容藏于本閣。而初不別置守直官銜。不欲一毫侈大也。予雖務從省約。在閣臣典護之方。不宜泛忽。規模節目之際。不可無事例。此則遠考天章古事。近遵 泰寧成式。已令閣臣。考出一通。參互裁酌。就議大臣後陳聞。而但於閣臣豹直。宜有畵一之制。近來番次。有名無實。每朔三十日。無非檢書代直之日。到今體貌自別。凡有不時奉審之事。而閣臣無一人在直。寧有如許事面。始自今著爲定式。直提學以下。輪回排日入直。時任有故。則檢校之原任直提學以下輪直。幷與原任而有故。則提學始可入直。而直所雖與 御容藏置之所隔遠。同是一闕之內。大小管攝。亦無所妨。幷以此意。內閣知悉。
정조 5년 · 강
命抄啓文臣在外人給糧馬。本閣行會。
정조 5년 · 목
敎曰。抄啓文臣在外人往來時。有給糧馬之命。本閣每不聞知。不能及時行會。此後抄啓文臣。凡有下鄕之事。必令關由本閣之意分付。
정조 5년 · 강
判府事鄭弘淳陳箚。乞遞藥院都提擧之任。賜批。
정조 5년 · 목
批以。事會適然之致。久曠起居。安用過引。卿須安心勿辭。俟間造朝。仍命遣史官傳諭。
정조 5년 · 강
諭洪忠道審覈使李秉模。
정조 5년 · 목
敎曰。昨見狀本。已知到營。而其間盤覈之事。何以擧行乎。大抵本道事。須有大懲創之擧。然後庶戢頑俗。才因能範之逆。量鐉繼出。才治量鐉之獄。猶不知懼。年復年來。種下種生。伊後鋤討。又不知其幾人。至于今番事。而殊塗異臭。湊來一片。益肆其胷臆。要之出於無上之心。蔑分之計。爾於按治之際。宜念刑亂國之義。一一細覈。無或疏漏。不得不用刑之類。加刑之意。卽爲狀聞。株連諸人。劃卽發捕。而名係朝籍者。無論時仕前銜。先發捕後狀聞。雖以目下事言之。罪如宗周之徒。而凡有疾苦。爲守令者。猶且右袒營救。不嫌其同浴之罪。隄防蕩然。豈非反隅之一端。爾其知悉。惕念擧行。使名體重。與繡衣大異。所定査官。皆是資淺守令。殊欠重其事之意。爾則推考事。下諭于洪忠道審覈使處。
정조 5년 · 강
有政。吏曹判書李衍祥。參判李敬養。參議沈念祖進。
정조 5년 · 목
敎曰。副提學前望。無故人。副應敎前望。只有李顯永一人。則該房之初不微稟。遽然入啓。事之不察。莫此爲甚。當該承旨從重推考。此前望還給。政官牌招。以在京無故人差出。○以柳河源爲掌令。徐郁修爲正言。林錫喆爲應敎。
정조 5년 · 강
罷修撰朴天行職。遞應敎林錫喆。
정조 5년 · 목
政院。以天行違牌啓稟。敎以。朴天行罷職傳旨捧入。前望單子入之。新除應敎林錫喆。方在史館。他別兼皆因公故不入直。本職許遞。仍任前職。
정조 5년 · 강
命忠州牧使金履安拿問。該監司緘推。
정조 5년 · 목
因洪忠監司忠州李基宅山訟處決啓本。敎以。一邊之言。有難取信。向令下本道査處。而觀此狀辭。所謂任樂周稱名人。武斷侵虐之習。綻露無餘。況渠兄。以墓事爲釁孼之徒。渠若有一分畏法之心。豈敢更以山地事登徹。其他所爲。節節痛駭。待用刑嚴刑三次。勿限年定配。前牧使朴師沃閔鍾顯李趾光李壽勳等。決給旣如是明白。則該牧使之以非理之事。忽生右袒之計。立幟之不足。甚至藏刑之時。無難冒犯。前後駭眼之事。營狀邑牒。若是昭然。究厥用意。果何所據。訟理曲直姑舍是。能無若浼之心乎。莫曰微事。隄防所係。此等無狀守宰。須置重典。然後可懲末俗。忠州牧使金履安。爲先令該府拿來。嚴問取招。査啓命下。今至幾朔。職在藩臣。朝令奉行。宜不容少緩。捉來。一樂周。胡甚大事。始僅査問者。損體大矣。遲滯委折。不可不問。該監司緘辭推考。○敎曰。此時守令。不宜曠官。忠州牧使金履安爲先改差。令該曹口傳差出。
정조 5년 · 강
命別監崔英徵。重棍懲治。
정조 5년 · 목
右捕廳。以英徵犯夜被捉啓。敎以。飭敎之下。被捉萬萬痛駭。況以典廁掖隸。冒稱某殿別監之狀。尤極無狀。待用棍。重棍懲治次保放。
정조 5년 · 강
召見前直提學鄭民始于誠正閣。
정조 5년 · 목
予曰。錦伯狀啓。卿其見之乎。民始覽訖。予曰。今此四道發通。列邑響應。將至疑亂一世。而無一人出言異議者。是亦可怪矣。民始曰。逆如德相。而稱以萬山丈席。發通營卞者。極甚驚駭。此不嚴懲。世道人心。莫可底定矣。予曰。各邑罪人。捉囚營邑。則必有充溢之弊。以各該邑仍囚。似甚爲宜矣。民始曰。誠無妨矣。予曰。任樂周事。亦甚可怪。事在八月。而今始現發者。是何故也。民始曰。此亦可怪之事矣。予曰。十四邑漕船。若令創設。則船材將至累千株。今雖有風落之松。來頭將何以辦材以造乎。民始曰。聖敎果然矣。松政近益難堪。預料前頭。然後可以造船矣。予曰。見今松山。在在童濯。至於宮材木。猶難可得。況船材乎。民始曰。宮材木則有長山安眠所養矣。予曰。兩島形便。姑未可料得。而若無來弊。則豈不許施。第設漕之後。江民之生業。從此凋殘云。是亦關念處矣。民始曰。江民受弊。不無是弊。而近來民習多駭。至於臣等詣闕之際。遮道呼訴。必欲停罷而後已。大抵設漕之議。專由於江船致敗之故。今若仍置。則來頭之弊。實難可救矣。予曰。完伯固當商量後狀請之事。而如是狀啓者。極甚輕率矣。承旨徐有防曰。臣聞別兼言。則邊山松弊。近益滋甚云矣。予曰。別兼詳陳其弊。林錫喆曰。臣於待罪扶安。熟知此弊矣。邊山一自外民入居之後。政府折授之地。盡許耕食。故民皆斫松開田。逐年廣犯。至於穉松而竝濯。今無可材之木矣。予曰。松政在在皆然。是甚可悶矣。民始曰。向日筵中。請以戰防船運稅者。亦是難行之事矣。予曰。戰防船雖或難運。兵房船使之載穀。極甚無妨。而伊日大臣將臣。各陳可否。予實有扶抑之嫌。姑未立言矣。民始曰。果然矣。若有臨事擔當之人。則可以做成。而擧皆發端無實。是甚可悶矣。第聞江船。都計七十餘隻。而以今見存之船。實難備數載稅。而每因穀多而船少。輒致濫載。故有此臭載之弊矣。予曰。載稅時。除其船價米。則似有卜輕之效矣。民始曰。船價之數甚夥然。以除此米。則誠爲好矣。予曰。若設漕倉。則江民絕生業之路。是甚難矣。民始曰。雖設漕船。而尙餘十三州所載矣。民始曰。臣久叨戶惠之任。而惠廳若値大豐。則需用僅得相當。歉歲則每有不足之慮。至於戶曹。實無責應之道。是甚悶慮矣。予曰。戶判若得如權以鎭久任。則庶可無憂矣。予曰。徐有隣可合戶判之材矣。予曰。李在簡亦合是任矣。民始曰然矣。予曰。閣體自別。提學之任。非卿莫可矣。民始曰。攸司之職。姑未辭免。而至於閣任。實難承當矣。予曰。數年以來。世道稍安。欲尙偃武修文之政矣。今此湖西事又出。甚不幸矣。民始曰。進御湯劑。今至七貼。當限念一日。連爲煎進乎。予曰。自明日停止。
정조 5년 · 강
命製藥等節。承文院移設。
정조 5년 · 목
藥院提調鄭民始啓言。藥房移接之後。製藥等節。難以排設。見今承文院舊接所。與藥房最近。製藥處所。請移設。從之。
정조 5년 · 강
命明日次對。再明日來會。
정조 5년 · 목
敎曰。明日次對。再明日來會。各司久任郎廳。再明日次對。同爲入侍。又敎曰。輪對官再明日次對。同爲入侍。
정조 5년 · 강
知敦寧權噵。疏陳無敦寧。乞遞。批下該曹稟處。
정조 5년 · 강
以兪恒柱爲忠州牧使。口傳也。
정조 5년 · 목
敎曰。忠州牧使當日辭朝。未下直守令。明日辭朝。
정조 5년 · 강
以姜彛正爲修撰。前望也。
정조 5년 · 강
賜左參贊金鍾秀疏批。
정조 5년 · 목
敎曰。觀此審覈使狀本。所謂四道通文。雖以本道言之。已傳示處。皆有文跡。凡爲十二邑校院。而未及懸錄者。亦至十六邑之多。外此諸道。姑未推覈云云。受通唱和校院之儒生。可謂同一胷臆。果如狀辭。一時拿致營獄。徒致紛雜之弊。依狀請姑令各其地方官。親執牢囚。以爲次第處勘之地。今日朝廷。若有一分法紀。寧有此等跳踉之擧。今番若不痛加鋤治。決非生道殺人之意也。所謂院儒之首唱者。未必是眞首唱也。別有恐嚇煽惑之人。爾其十分精覈。毋致疏漏之歎。爾其銜命出去。則獄情小大之事。悉委於爾。推覈盤問之際。不必狀請處分。除非係于難處者外。爾其從便擧行。追卽狀聞事。下諭于審覈使。又敎曰。狀啓不爲塡時。殊欠詳審。此後狀啓封發時。依例塡時事。分付審覈使。
정조 5년 · 강
命校正堂上蔡濟恭申飭上來。
정조 5년 · 목
敎曰。前後飭敎。凡幾遭矣。曲加體諒。且因言端被譴兩臺臣。業已收敍。到今予無召其人閉其門之歎。重臣豈可一味在外。況寶鑑之役。尤係莫重。校正亦在不遠。校正堂上蔡濟恭申飭上來。
정조 5년 · 강
命吏曹判書李衍祥。越俸一等。
정조 5년 · 목
敎曰。京司上言回啓。無過三日。自是法典。且於向日。亦有特敎。則無故行公之判堂。閱月之後。始乃回啓。致使許多文書。尙今積滯。誠莫曉其故。政席之或赴或不赴。屢勤辭敎。而至於玆事。尤甚訝惑。吏曹判書李衍祥。更令越俸一等。近來政院。事之溺職。到底愈甚。其時該房承旨遞差。如不在職。以從重推考傳旨捧入。
정조 5년 · 강
飭踰城軍卒冒犯。
정조 5년 · 목
兵曹啓言。去夜有二人踰城入來。一人則逃走。一人則執捉。推問。則乃是訓鍊都監右司中哨軍崔順起爲名漢。而在逃者。只知其姓李而不知其名。追後又有二人。踰女堞入來。故執捉。則又是訓鍊都監右司左哨軍金尙彬及中軍火箭軍金澤龍爲名漢矣。都城踰越。旣係一罪。軍卒冒犯。又關師律。同時現捉。至於四人之多。順起等三人。竝移送法司。待用刑日。依本律勘斷。在逃一人。分付該軍門。使之跟捕。該營大將常時不能禁束之罪。不輕而重。請從重推考。允之。敎以。日昨才以捕校越城事。有登聞。方在未勘之中。而昨夜又有此事被捉者。卽訓局軍云。而名數至於四人之多。捕校如此。軍兵如此。今日紀律。可謂末如之何。該大將竝越俸一等。後復有此等之事。大將難免重勘。各別嚴飭。
정조 5년 · 강
命忠州前牧使金履安拿來羅將各別嚴飭。
정조 5년 · 목
因拿來啓目。允之。敎以如或遲滯。所遣羅將當刑配。各別嚴飭。
정조 5년 · 강
勘放時囚李邦一等。
정조 5년 · 목
義禁府啓言。南陽前府使李邦一。竹山前府使李殷福權伋。豊德前府使李彥熙。高陽前郡守洪應辰。安城前郡守韓後裕。陽城前縣監李禹圭等。國穀事體。何等嚴重。則俱以磨勘守令。有此吏輩之作奸。竝以此照律。各杖八十收贖。奪告身三等。私罪施行。允之。敎以。李邦一李殷福權伋洪應辰韓後裕。功減一等。李彥熙李禹圭。議減一等。
정조 5년 · 강
命輪對官中義盈奉事李趾馨拿處分揀。
정조 5년 · 목
政院。以趾馨方在拿囚啓稟。敎以。分揀放送。
정조 5년 · 강
遞大司憲李★(土+甲)。
정조 5년 · 목
★(土+甲)牌不進。敎以。許遞。
정조 5년 · 강
以徐有隣爲大司憲。林錫喆朴天行爲掌令。洪文泳徐龍輔爲持平。趙時俊爲大司諫。李謙彬爲司諫。李時秀爲獻納。鄭東浚金載瓚爲正言。幷前望也。御㴠仁亭。行常參。
정조 5년 · 강
命嶺南風落松。從實數報備局。無弊善處。
정조 5년 · 목
領議政徐命善啓言。慶尙監司李文源狀啓。備陳風落松發賣。大爲民弊之狀。仍以爲。今番公私船隻之毀破。民戶之頹壓。其數夥然。風落木中可合船材者。量宜許給。使之改造。可用家材者。助給漂壓民戶。使之結構。其餘則切勿發賣。任其自朽事。請令廟堂稟旨矣。風落木之分給漂壓戶。其意則非不好矣。而所謂漂壓者。皆不過草屋。合抱之木。將安用哉。船隻則皆是商賈私船。見今戰兵船漕船之當改者。亦有難繼之慮。奚暇遍及於商船乎。至於任其自朽之說。殆近於暴殄天物。狀內辭意勿施。申飭統帥及左右水閫。使之從實數報備局。更思無弊善處之道似好矣。從之。
정조 5년 · 강
許施嶺伯三軍門各衙門身貢布。純錢代納之請。
정조 5년 · 목
領議政徐命善啓言。慶尙監司李文源狀啓。備陳綿農失稔之狀。仍以爲三軍門各衙門所納身貢布。從民願收捧事。請令廟堂稟旨矣。純錢之請。頃於湖南海西。旣以先許。今不可異同。況嶺南尤當軫恤。請依狀請施行。從之。
정조 5년 · 강
飭諸道災實分等之政。
정조 5년 · 목
領議政徐命善啓言。災實分等之政。關係於民國大矣。經費之減縮。不但爲有司之責。賦稅之白徵。奚獨是任土之憂。而爲方伯守宰。必以優請災結。博求民譽爲務。居度支惠局。則必以操切實總。添益收租爲主。苟使實惠下究。保無相蒙之弊。則雖至經費之大損。亦豈有一毫所惜。而畢竟民國俱病。上下幷失。則顧其事。豈不誠孟浪乎哉。今年穡事。大體不免爲穴農。如此之時。執災之政。最難從實。臣前以守令。躬審田野。道臣親執査驗之意。另飭諸道。而凡今之世。處官如家。視公如私者。其幾人也。分等狀聞。不日當到。趁此提警。在所不已。更爲出擧條行會。俾令着意入量。無過不及。請免誤事犯科之歸。從之。
정조 5년 · 강
命嶺南沿邑所配人。移送閒曠邑。
정조 5년 · 목
領議政徐命善啓言。今年嶺南之失稔。最於諸道。凡係弊民之政。尤當另加査革。似聞各道所來定配罪人。沓萃於沿邑。一邑所配。或至於數十人之多。爲守令者。收斂民間。俾爲之資賴云。令道臣審察災邑之淺深。較量罪人之多寡。分排移送於閑曠他邑。以爲一分省費之道。而擧行形止。請使之登聞。從之。
정조 5년 · 강
命倭銅愆期之訓別另飭。
정조 5년 · 목
戶曹判書鄭民始啓言。以倭銅之愆期不來。前後朝家申飭。非至一再。而一年條出來之後。又復如前遲滯。非但貢人之稱冤。此乃年例上納者。則違越年限。若是稽緩。訓別輩若能惕念擧行。則豈有如此之弊乎。令該府使嚴飭訓別。使之趁卽推出。而若又不善奉行。則訓別從重勘治。該府使亦難免不飭之責。請以此出擧條另飭。從之。
정조 5년 · 강
命海西選武木。依前收捧。直送江都。
정조 5년 · 목
戶曹判書鄭民始啓言。年前因江都御史書啓。本府防軍給代木。以海西選武木。區劃直納事定式矣。頃因海西道臣狀請。本道各項身布。以純錢代捧。而江都給代。旣是輸入戶南庫。以爲用舊蓄新之資。則不可以錢代輸。選武木則依前以木收捧。直送江都之意。請分付該道。從之。
정조 5년 · 강
召見時原任大臣于映花堂。領府事金尙喆。判府事鄭存謙李徽之。領議政徐命善。
정조 5년 · 목
予曰。 御容初本。今始告成。將欲以此移摹正本。卿等各陳所見。命承旨沈念祖鄭志儉展奉。尙喆曰。一瞻淸光。恰得七分之眞矣。存謙曰。神彩典形。十分無欠矣。命善曰。咫尺仰瞻。可認天日之表矣。徽之曰。儘是七分之摹矣。予曰。此本非曰無典形。而但眼彩猶未逼眞。僉見何如。尙喆等曰。 御容精神。全在眼彩。而映發處。似未能逼眞矣。予曰。予之此擧。蓋出於遵 先朝間十年寫眞之規。以寓紹述之意。始自今年。每於十年寫一本。而初無張大之心。故不設都監。只令閣臣監董。至於奉安處所。依宋朝天章故事。欲奉安于奎章閣矣。予曰。嶺南事誠悶然矣。當此無前之災荒。一路生靈。茫無濟活之策。而道伯則雖以狀啓觀之。可知其生疏。此時方面之任。不可委之於生手。勢將以鍊熟人。差送慰諭使。與道臣爛商其賙救之道。而予意則以曾經道伯人中差遣甚好。卿等之意何如。命善曰。曾經人差送之敎。誠至當矣。前監司趙時俊。非但通鍊事務。聲績最多。災政措劃之道。民情恃賴之方。似無出於此人矣。予曰好矣。予曰。大提學牌去來知入。政事連爲催促。承旨李在學曰。今日大提學會圈時。前大提學徐命膺。所當牌招。而旣是致仕之人。則有難循例出牌。何以爲之乎。予曰。事異常例。議大臣稟處。予曰。北評事下去之期不遠。尙不差出何也。命善曰。北評事當以玉堂中陞品人擬望。而聞皆違牌坐罷。無排擬之路云矣。予曰。先朝御容移摹事。俄於常參時。已有下敎。將擇日擧行。而移摹處所。從當下敎矣。予曰。嶺南風水之災。比前最甚。民戶之蕩析。人命之渰死。其數夥然。中夜思惟。玉食靡甘。差卿以慰諭使。意蓋深矣。其所安集賙濟之策。專委於卿。下去後與時道臣相議。躬行州郡。宣布朝家德意。毋使一夫一婦致有顚連渙散之患。時俊曰。前席承敎。爲民至意。若是藹然。臣敢不殫竭心力。而但臣才識淺短。恐有僨誤之慮矣。予曰。卽速下去然後。可以巡察災邑。規劃賑政。毋致徐徐也。
정조 5년 · 강
差下嶺南慰諭使及備堂趙時俊。
정조 5년 · 목
領議政徐命善啓言。臣於前席。旣承聖敎此。時慰諭之政。不容少緩。前大司諫趙時俊。慶尙道慰諭使差下。請使之不多日內辭陛。從之。又啓言。趙時俊屢經方伯。可合與聞廟謨。備局堂上差下。請使之察任。從之。又啓言。趙時俊今將奉命南下。所帶冬至副使之任許遞。其代今日政請差出。從之。
정조 5년 · 강
命前大提學牌招擧行。
정조 5년 · 목
領府事金尙喆啓言。文苑薦剡。與官職膺命有異。況且從前會圈時。致仕前文衡。旣無應頉之例。則此惟在朝家自今定式之如何。臣意則前文衡牌招。有不可已矣。判府事鄭存謙啓言。文衡薦望之時。必也前大提學薦進者。卽是文苑故事。而致仕前文衡。又無應頉之前例。則只當遵文苑可據之故事矣。領議政徐命善啓言。致仕之人。旣去朝籍。則前大提學之名。初無可論。今若薦剡。便是與聞朝廷事。一番開路。恐有生弊之端矣。判府事李徽之啓言。文衡與奉朝賀。俱是稀有之官。雖無致仕人。適當薦進文衡之事。亦無致仕人不可當薦之可據前例。則文苑故事。必以前大提學薦望。此是流來不易之古規。旣是前大提學。則依例牌招。實合古事矣。敎以。依領府事兩判府事議擧行。○敎曰。前大提學徐命膺更爲牌招。又敎曰。前前大提學黃景源命招會圈。
정조 5년 · 강
命玉堂違牌坐罷人敍用。
정조 5년 · 목
敎曰。玉堂違牌坐罷人敍用。北評事有闕代。今日政差出。
정조 5년 · 강
判府事鄭弘淳箚陳病狀。乞解藥院之任。賜批。
정조 5년 · 목
批以。愼節悶慮萬萬。卿須安心益加善攝。俟少間。卽起造班。仍命遣史官傳諭。
정조 5년 · 목
敎曰。我國素稱文獻之邦。而文蹟在在蔑裂。雖以文衡議薦時會圈一事言之。都堂故事。無足憑信。所謂故事。始自挽近。而從又疏漏莫甚。宜有一部掌考之書。俾作徵後之資。以此意原任諸文衡知悉。就文苑題名錄。都堂文衡錄。堂后日記諸書。彙集撰次。如被選及受點人姓名。議薦時會圈人座目。一一詳錄。傳敎啓辭之事係圈事者。亦皆無遺該載。以爲開卷瞭然之地。册子成後。各一本分置政院都堂文衡家事分付。遣史官傳諭于前前大提學。大提學議薦。
정조 5년 · 강
遞掌令朴天行。持平徐龍輔。
정조 5년 · 목
敎曰。館職苟艱。掌令朴天行仍任館職。牌招入直。別兼番次亦爲苟艱。別兼春秋徐龍輔。本職許遞。
정조 5년 · 강
以尹㬦爲校理。
정조 5년 · 강
有政。吏曹參判李敬養。參議徐有防。兵曹判書李性源進。
정조 5년 · 목
以徐龍輔爲校理。林錫喆爲修撰。姜世晃爲戶曹參判。金夏材爲禮曹參判。蔡弘履爲大司憲。安廷玹爲司諫。李義行爲大司諫。金東淵爲獻納。洪秀輔爲冬至副使。鄭喆祚崔烜爲正言。金光岳爲掌令。朱重純爲綾州牧使。洪檢李漢泰爲副總管。
정조 5년 · 강
飭講義册修正疏漏之弊。
정조 5년 · 목
因奎章閣八月朔抄啓文臣再次講義。敎以。檢書官近無講義移謄日記之役。則講義册事。當十分照檢。無有疏漏可也。以此意申飭。問目全不成樣。觀此可知。此後各別嚴飭。如李祖承之遍誦一篇。不言曲折。洪仁浩之巧言一章。亦不書栍名。又如李時秀朴宗正之不栍。皆不致察。此亦申飭。此後講義册修正後。卷末列書試官着銜。檢書亦爲列名着銜。册子兩段交縫處踏印以置。以防疏漏之弊。
정조 5년 · 강
以徐有防金宇鎭爲承旨。幷前望也。
정조 5년 · 목
敎曰。侍衛徑先入來。而不爲申飭。兵曹判書從重推考。
정조 5년 · 강
遣承旨詣 千慕堂萬懷堂 御筆奉審
정조 5년 · 강
命諸司郞官奏對。俾各講究。
정조 5년 · 목
敎曰。昨年已有飭敎。而明日登對。諸司郞官之皆能說弊陳瘼。姑未可必。以此意自該房預爲各別嚴飭。所懷詢問之下。如或竝以無乎二字奏對。則郞官不可無罰。無論有弊無弊。職掌事所懷。俾各講究來待。
정조 5년 · 강
飭嶺南慰諭使趙時俊。
정조 5년 · 목
因慶尙道慰諭使狀啓。敎以。觀此兩度狀辭。言簡而旨詳。遠外民情。雖難遙度。卽此足可反隅。憂慮之餘。稍覺寬心。嗣後奠接宣撫之策。專委於卿。卿其周行遍察。續卽仔細陳聞事回諭。近聞卿以反面之期。期以旬朔。若此則殊非援例差遣之意。雖至來歲麥秋。無所不可。此行非直爲踏災檢田一事。當初傳敎。以營邑之務。皆令卿照管。實慮方伯生疏而然也。卿之筵中辭免。已乖體例。從後擧行。亦欲草草。然則徒有一道二監司之嫌。奚益於民國。切勿以了當爲主。諸凡小大之事。必皆悉心奉行事。一體回諭。如是嚴飭之後。一毫有推諉之弊。無異慢命。亦令備局措辭行會。
정조 5년 · 목
以李時秀爲副修撰。黃景源爲知敦寧。曺允先爲朔寧郡守。
정조 5년 · 강
命養賢庫成均館當該官員。明日入侍後拿處。
정조 5년 · 강
命進御加減六君子湯。自今日停止。榻敎也。
정조 5년 · 강
行次對于誠正閣。仍召見各司舊任郎廳輪對官。
정조 5년 · 목
予曰。此狀本。洪忠道審覈使密啓也。大臣先爲詳見可也。頃以先發捕後狀聞事。已有下敎矣。獄情甚緊。其間可以發捕乎。領議政徐命善曰。此啓本則似是下敎前封發者也。然爲日已久。庶可發捕矣。予曰。此非自京擧行之事。可於其處。從長爲之矣。命善曰。誕日受賀。乃是典禮之所不可廢者。權停之命。非不仰聖意之攸存。而在臣子餙喜之心。豈不抑鬱乎。予曰。予於豐豫之事。曾有所執矣。不必更說也。禮曹判書金熤曰。大臣旣以此事。有所陳達矣。國朝典禮。旣不可廢。群下忱誠。亦不可遏。復行舊制。以伸下情。是臣區區之望也。予曰。是日當倍悲痛。其何以豫大事爲也。更勿提說。予曰。濟州御史事。其果何如耶。大燮已爲梟示云。梟示之律。只可行之於軍門。則以惡逆而梟示者。亦有其法乎。此亦不無後弊矣。故將臣張鵬翼。以結案後梟示事。已有定式。則御史之事。太不審愼矣。命善曰。雖未知事狀何如。而至於此事。似爲徑先矣。予曰。以狀啓觀之。則大張威儀。臨軍梟示云。此必是幾至致斃之境。故不勝痛惡之意。似有此擧矣。然亦關後弊矣。予曰。洪忠監司狀啓。果善爲之矣。民情事實。至爲詳明。近來狀辭中未易得者也。予實嘉之。予曰。無論尤甚稍實。民事雖爲甚重。軍政亦不可不念。則純錢代捧。殊極可悶。而近日代捧之請。亦多許施。錦伯之請。無或怪矣。予曰。全羅監司以漕船事。於卿無往復之事乎。命善曰。向來論報備局。故使之狀聞事。臣已筵奏矣。予曰。此事爲道臣者。如是爲之。容或無怪矣。而松政極其苟艱。嗣後十年改造時。將何以爲之乎。不可不商量之也。予曰。嶺南事。可謂罔涯矣。備局公事。其已回諭。而紙尾善爲以送乎。副司直徐有隣曰。果卽嚴飭以送矣。予曰。文學政事。本非二致。然此人則雖曰少文。意其爲勤幹矣。到今觀之。實爲駭然。以高靈陜川水沈米事言之。不可爲牛馬之食云者。亦極怪駭。雖是大水。豈至倉廒全沈之境乎。自有水災以來。實所未聞。且民戶之漂壓。人名之渰死。其數夥然。極爲矜惻。則賙恤之典。所當先請。而無一言登聞。獨於水災。則至以伽倻發源等語。鋪張說去。有若禹貢註導水者然。此則謄出禹貢足矣。何必以狀啓爲也。予於嶺南。憂慮之心。中夜靡弭者。良以是也。前後飭敎果何如。而事事如此。誠爲駭然矣。霜降乃是各道例啓之事。且人所易見者。則亦何不隨降報來耶。微細之處。猶尙若是。烏在其分憂之效乎。徒爾添憂而已。慰諭使之差送。亦出於不得已也。南顧之憂。實甚耿耿。而尙不處分者。有待乎分等狀啓之或可善爲。此又如是遲滯。良可怪也。命善曰。嶺南事實多可悶。而災實分俵。時日爲急。若又移付於他手乎。恐有太晩之慮矣。予曰。國之所恃者民。而任分憂之責者。旣如是稽忽。將何所恃乎。方伯不可不擇送矣。頃日慰諭使之差遣。以其曾按本道。且兼備堂故也。而每事似有推諉於道臣之意。誠可駭也。命善曰。特爲差遣。聖意有在。則渠安敢如是乎。予曰。閔伸之殉節。而尙未復官。是何故耶。命善曰。事係久遠。想必因循未果而然矣。予曰。伊時殉節諸人中。如有未復官之人。吏判旣已入侍。考出事蹟後草記擧行。熤曰。 宗廟墻垣及宮墻頹圮處修築。尙未擧行。 永禧殿及社稷墻垣。則及今修補似好矣。命善曰。待明春始役恐宜矣。熤曰。景賢堂龕榻奉安日子及 毓祥宮奉安影幀奉來日子。以二十五日推擇矣。以此日擧行乎。予曰。更待下敎爲之。熤曰。承史各一員陪進事。亦何以爲之乎。予曰。此則節目間事也。儀註今已置之。以自內行禮爲之矣。兵曹判書李性源曰。承傳邊將。方無見窠矣。自前如此之時。有前期三四朔遞改之規。何以爲之。予曰。四朔則本無其例。如有三朔之人。遞改。予曰。本兵之長。體任非輕。凡於事爲。實心修擧。勿爲解弛可也。日昨以一律之罪。擬之以拿問定罪者。果何事也。兵判不可請捕將之罪乎。性源曰。似無捕將請罪之規矣。予曰。然則蔡濟恭時。何以請禁將之罪乎。予曰。其時草記。已下於本曹耶。性源曰。草記則已爲爻周矣。予曰。宮墻事。誠甚可悶。本栅亦不堅牢。實有疏虞之慮矣。性源曰。自集春營至廣智營。墻垣低仄。亦甚疏虞矣。予曰。若欲竝築於一時。則事役甚鉅。每間所入物力。當爲幾何乎。承旨趙時偉曰。聞御將之言。則每間容入物力。爲二百兩云矣。予曰。訓將熟知此等事。戶判與諸將臣相議爲之。予曰。訓將何不入來乎。命善曰。情地悚惶。不得入來云矣。予曰。此猶薄勘矣。江華留守徐浩修曰。本府公都會。可以設行乎。予曰。試取後上來。予曰。刑曹京兆堂上。其果赴衙聽訟乎。刑曹判書金魯鎭曰。臣則纂輯之役。殆無暇隙。近日則不得赴坐矣。判尹李命植曰。臣則時或赴衙聽理矣。予曰。纂輯之役。當於何間告訖乎。魯鎭曰。近當垂畢矣。予曰。今年有一軍色貸去乎。兵曹正郞李夔曰。有之矣。予曰。因何貸去。何不防塞。予曰。如有弊瘼。亦爲奏之。夔曰。俄所陳貸去一事。誠痼弊矣。予曰。諸色亦各有所入之物。當初設施。必然相當。何爲貸去乎。予曰。爾爲騎郞。今爲幾朔。而不思釐正。但陳其弊乎。一軍色貸去弊源。與判書消詳釐正。後日登對時以奏。兵曹正郞沈基泰曰。一軍色一年應下。其數夥然。凡干支用之道。多賴於二軍色之借貸。今若永杜此路。則實無推移支放之道矣。基泰曰。中旬時所入。亦甚浩多矣。予曰。近日中旬亦不爲之。宜無用下之浩多。遺在之減縮。無異前日。此何故耶。所貸木錢。其果隨卽還報乎。兵判可知之矣。性源曰。其時經用大縮。不得不推貸。而自此以後。隨捧隨償。歲以爲常。便成積債矣。予曰。各領移送文蹟。自最初年條。詳悉謄出。後日登對時以奏。予曰。輪對之法意甚好。古所謂工執藝事以諫者也。後日登對時。必陳所懷。西氷庫別檢趙時淳曰。藏氷時虛實相蒙。爲弊不些矣。予曰。戶判旣已入侍。氷丁事必爲申飭。無至於如前之弊可也。蔡濟恭爲戶曹判書時。已有釐正之事。而竟無其效。箕伯在戶曹時。果善處之矣。然紫門監之弊。尤爲甚焉。誠可悶矣。予曰。昌城尉以 先朝儀賓。實爲自別。則資品已高。而今無見帶提調云。吏判今適入侍。旣承筵敎。隨窠擬望也。
정조 5년 · 강
領議政徐命善。以錦伯分等狀覆啓。
정조 5년 · 목
命善啓言。洪忠監司李崇祜分等狀啓。舒川等三邑置之尤甚。永春等九邑置之之次。公山等四十二邑置之稍實。仍以爲事目給災外。一千三百十六結六十負零。特許加劃。以爲分俵之地。各樣身布。毋論錢木。從民願收捧。堤永淸丹四邑還穀。隨其貿遷。限三分一折式代捧。舒庇兩邑。當年條拯劣米。待明年徵納。舊拯劣米各邑停退者。依昨年例竝停。貢津米分俵者。姑留本邑。待明秋輸納。推奴徵債及尤甚邑罪人定配。限明秋防塞。川浦沙被災者。從實懸錄事。請令廟堂稟處矣。分等依施。災結加請事。所論固自有據。此亦依施。身布代捧事。令道臣視綿農優劣。參量磨鍊。俾不失四分一之數。拯劣米停退。貢津米仍留。推奴徵債定配等事。竝依施。至於永災懸頉事。向來有司之臣。筵奏定式。未過一年。遽又變更。今姑置之。狀辭中移減畓米之說。田畓之災名各異。米太之穀色不同。則朝家所不劃之災。道臣何可任意移施乎。雖他道。如或有此等弊端。隨現嚴繩之意。請另加申飭。從之。
정조 5년 · 강
命湖西漕船裝載。依請施行。
정조 5년 · 목
領議政徐命善啓言。前以漕船添載事量度便否。論啓之意。筵稟行會矣。卽見洪忠監司李崇祜狀啓則以爲。本道漕船體制。視兩南粗鈍。今若以元上納八百石。竝雜費裝載千石。則可以適中。元漕船內餘船七隻。當分載傍近邑田稅六七千石。自明年依此定式施行事。令廟堂稟旨。漕船限前致敗之弊。毋論故敗與否。更爲成節目。上送該曹計料云矣。竝依所請施行。未滿限漕船改造之弊。道臣旣知之。使之往復該曹。成節目嚴立科條。請分付。從之。
정조 5년 · 강
許施嶺南慰諭使各樣穀代納之請。
정조 5년 · 목
領議政徐命善啓言。慶尙道慰諭使趙時俊狀啓以爲。各樣穀之本色準納。其勢末由。窮民紓力。只在於代捧一款。而每因令於開倉日久之後。輒致吏鄕之弄奸。未得實惠之遍究。若趁開倉之前。早下代納之令。大小米豆太。一依準折。姑令從所願代捧。待明秋還作本色事。令廟堂稟處爲請矣。代穀之請。儘有意見。依請施行。而至若尤甚邑幾許。之次邑幾許。分數形止。更令條列登聞。請以爲酌量稟處。從之。
정조 5년 · 강
命扶安邊山松政。道伯論理狀啓。
정조 5년 · 목
領議政徐命善啓言。因別兼春秋林錫喆所懷。扶安邊山許民耕食之後。土地日墾。松木日斲。有令廟堂稟處之命矣。令道臣摘奸査驗。一竝陳廢。播植松木。以爲禁養之地。似好矣。敎以。別兼更爲奏達。錫喆啓言。養松之道。雖在於移其民陳其田。而年久之後。猝難變通。自今爲始。元帳付外。新起火田。各別禁斷。仍令嚴立科條。俾無潛斫之弊。則庶可有效矣。予詢諸臣。戶曹判書鄭民始啓言。今若打量田畓。只留當初折受之野畓。而元數外近山加耕者。一竝陳廢。則似必有效於松政矣。承旨趙時偉啓言。臣於年前奉命時。歷入邊山。略知松田事情。今以冒耕。査實其元帳付總數。許民耕食。其餘濫耕處。竝陳廢植松。恐合事宜矣。副司直徐有隣啓言。遽然禁斷。在居民雖若可悶。而比之松政。輕重懸殊。別兼所達。誠有意見。元帳付外加耕處。毋論多少。倂爲陳廢。嚴飭黔毛格浦兩邊將。着意植松。考勤慢勸懲。則來頭收效。恐不淺尠矣。從之。敎以。擧行便否。爲先令時任道伯論理。竝與原田外當陳結數。枚擧狀啓。
정조 5년 · 강
罷承文提調金履素職。
정조 5년 · 목
領議政徐命善啓言。近來寫字官全不擇差。方當文書入寫之時。可堪書役者甚少。適値窠出。臣以多寫文書之人。另擇塡補矣。公事提調必欲以新入生徒塡補。屢次往復。末乃以決不可改爲言。臣之不能見重。固已自訟。而朝體。則不可緣臣而壞了。承文院提調金履素請罷職。從之。
정조 5년 · 강
命閔伸等賜諡。
정조 5년 · 목
領議政徐命善啓言。故吏曹判書閔伸。殉節事蹟。備載於 莊陵誌而尙未昭雪。宜有愍恤之典。特許追復官爵。旣是正卿。仍令賜諡。恐爲得宜。故正言李孟專。卓然有特立之節。奧在 肅廟。有建祠之命。仍命賜額致祭。則到今贈職賜諡。允合樹風聲之道。故義州府尹李莞。勳業節義。照人耳目。 仁廟朝旣贈正卿。 肅廟朝又命旌閭。 先王朝又命追配於顯忠祠。則今此易名之請。似不必靳惜。故敢達。從之。
정조 5년 · 강
命連山等邑守令。竝拿處。
정조 5년 · 목
惠堂鄭民始啓言。本廳各項上納。幾皆畢捧。而連山之大同。延日之結錢。尙今不納。兩邑守令。請竝拿問處之。從之。
정조 5년 · 강
命兵曹。軍價劃給。相議稟處。驛田私賣。更加申飭。
정조 5년 · 목
兵曹正郞李夔啓言。曹中巨弊。莫如軍價。都案廳軍。卽 祭享及場中軍也。衛所軍。卽排設房及各差應軍也。兩項軍價。宜遵別單。不敢違越。而近年以來。別單外。亦多有諸般名色。每於軍數報來之後。不得已減削。太減則每患稱冤。不減則轉致濫觴。此已切悶。而又有大於此者。莫重 祭享之軍。貢人輩倉卒苟充。難免欠潔之歎。動駕時排設軍。衛所臨急募立。實多疏虞之慮。臣意則 祭享軍。自奉常寺另擇。排設軍。自司鑰房預定。竝給價使役。而役價之自本曹上下者。依紫門監營繕軍例。參量折衷。永爲劃送。其餘場中軍及各差應軍。亦爲量宜劃給衛所。請使之雇軍擧行。敎以。出擧條。與判堂及該寺提調爛熳相議。後日登對時稟處。又啓言。馬色弊端。專由於馬戶之凋殘。凋殘之由。在於位田之私相賣買。富民之牟利。馬戶之失業。卽此一事而已。不實之戶。今雖釐正。賣買如不嚴防。則其弊必當不日而復生矣。驛田私賣。旣有當律。請出擧條。更加申飭。永杜後弊。從之。
정조 5년 · 강
命漢城府斜給。消詳爲之。
정조 5년 · 목
漢城判官宋翼洙啓言。斜出之法。乃所以防奸也。家舍田畓。勿論價本之多寡。臣府申飭斜給。而至於貢物。京主人文券價。雖至累千金之多。皆以白文賣買。故奸僞層生。一依田畓例。官斜然後。庶有防弊之道矣。敎以。與判堂消詳爲之。
정조 5년 · 목
以金和中爲司諫。權欕爲正言。李顯永爲應敎。尹得霖爲仁川府使。
정조 5년 · 강
以李文源爲大司諫。
정조 5년 · 목
敎曰。大司諫前望單子入之。
정조 5년 · 강
命當直閣臣朝夕問安。一依古規。
정조 5년 · 목
敎曰。故事。承旨當直人。每日曉頭。詣差備門問安。仍請門鑰。受出放鑰。夕又如之。別軍職亦然。而近來承旨起居之制。中廢已久。別軍職則至今遵用矣。且玉署之隣接內局設置法意。欲使參聞起居之節也。內閣事體之密近。奚特銀臺玉署之比。此後當直閣臣。每日朝請司卷問安。夕又如之。一依古規。問安時請司謁問安。旣有玉堂之例。司卷比司謁較重。而承傳色。則數數招請。亦近煩屑故也。內閣以此知悉。
정조 5년 · 강
汰御營從事官吳毅常。拿戶曹正郞徐邁修。
정조 5년 · 목
敎曰。御營廳軍餉從事官吳毅常。竝本職汰去。又敎曰。戶曹正郞徐邁修。先汰後拿。
정조 5년 · 강
命時囚趙翼鉉等。拿處分揀。
정조 5년 · 목
敎曰。戶曹佐郞趙翼鉉拿處。義禁府以翼鉉及成均博士金命彥。養賢庫主簿崔大恒拿囚啓。竝敎以。旣示飭勵。分揀放送。
정조 5년 · 강
勘放趙長鎭等。
정조 5년 · 목
兵曹以全州判官趙長鎭等照律啓。敎以。依此律施行。趙長鎭鄭益祚趙墢林仁浩李義逸。功減一等。鄭國仁李東賓。功議各減一等。李宜白議減一等。又因扶餘縣監尹昹等照律啓目。敎以。依此律施行。尹昹安羽濟權濟應金斗應黃櫽沈宗之洪儆。各功減一等。鄭東閔兪漢緯趙亨逵李養采。功議各減一等。
정조 5년 · 강
命畿伯巡審碑閣時。黔巖依豊壤例奉審。
정조 5년 · 목
因京畿監司豊壤舊闕基碑閣奉審啓本。敎以。此後道伯巡路奉審碑閣時。延曙黔巖。一依豊壤例奉審。有無頉形止狀聞事回諭。仍卽定式擧行事。一體回諭。
정조 5년 · 강
召見前直提學鄭民始。兵曹判書李性源。承旨趙時偉徐有防于誠正閣。
정조 5년 · 목
予曰。駕前鐵箭擧案。凡幾人乎。時偉曰。四十人。而騎片亦爲四十人矣。予曰。赴試都數爲幾人耶。時偉曰。千有餘人矣。予曰。一日之內。似不可了當矣。當經宿於京畿監營。已有 先朝舊例。今亦依此擧行。修理等事。絕勿爲之之意分付。性源曰。騎蒭馬路。亦爲修治於洗馬坪。則似可易爲了當矣。予曰。然則相址爲之。予曰。兵判先退。試記修整以入。有防曰。再明日畿伯。以 祭官不在本營。似有掣礙之事矣。予曰。以其子孫。故前已爲下敎矣。然則不無相妨處。子孫中或有可合人乎。民始曰。文官中無可合人矣。予曰。畿營有環圍處乎。民始曰。有之矣。予曰。兵判想在於政院。洗馬坪亦出馬路。則一日內。可以畢試與否。注書出往問奏。李祖承回奏曰。洗馬坪馬路。今方修治。而雖有兩馬路。赴試之人甚多。勢難畢試云矣。予曰。然則修治之際。不無役人之弊。馬路寘之事分付。
정조 5년 · 강
承旨李敬養。以母病陳疏乞遞。批許救護。
정조 5년 · 강
遞承旨金宇鎭。以李敬養代之。
정조 5년 · 목
敎曰。不爲仕進承旨許遞。前望單子入之。
정조 5년 · 강
命京外擧動時。閣臣一員留閣事定式。
정조 5년 · 목
敎曰。今則本閣體貌自別。閣臣在院。不可一時暫曠。此後京外擧動時。閣臣一員留閣。而時任苟艱之時。亦有掣肘之端。動駕前一日。依春秋館例。閣臣守宮。列名書入受點。而書入時。原任一體書入。若於原任中受點。則就本銜稱檢校。而單子啓下。還宮後。以減下之意。請司卷啓辭事定式。書付壁上。
정조 5년 · 강
命瑞蔥臺試取。再明日設行慕華館。
정조 5년 · 목
敎曰。連因掣肘。迄此不爲。況今冬節在卽。又復延拖。軍情之缺望。爲如何哉。且瑞蔥臺試射。係是內試射。故元無差出命官之例。又如今夏。兩闕分直校衛之屬。捧置擧案。已過屢朔。此亦有期獵之嫌。陵幸時應參瑞蔥臺內試射人員擧案中。訓局軍及兩關分直兵判禁軍別將以下將官禁軍捕校扈衛軍官等試所。定於再明日闕內。勢難設行。當臨慕華館。該房知悉。又敎曰。瑞蔥臺內試射。自古無差出試官之例。法意甚嚴。而今番適因事勢之不得不然。旣臨郊館。則不可無監試之人。該房承旨與宣傳官一人。入侍監試。別隊馬兵試射。亦是內試射。元無差出試官之例。監試將臣及參試。依定式擧行。兩闕分直校衛試取。試官依例差出。隨駕服色。則依 陵行瑞蔥臺時例磨鍊事分付。又敎曰。瑞蔥臺係是內試。射命官試官不得差出。而兩闕守衛校衛試射。旣有試官。雖令分所。無所不可。近來日晷甚短。分所然後。庶可畢試。射員當臨時分排。而試官望。則洗馬坪分設處所。別具一單擬入事。該房知悉。又敎曰。試射名色。旣是瑞蔥臺。而服色亦用此例。則許多百官服色諸具。不無弊端。東西班只有堂郞衙門各一員隨駕。其餘留都事分付。
정조 5년 · 강
判下兵曹慕華館試射軍兵磨鍊草記。
정조 5년 · 목
因該曹草記。敎以。訓鍊都監御營廳隨駕。訓局步軍十五哨。馬軍四哨。御營騎士三番。步軍五哨磨鍊。禁軍自當全數隨駕矣。留陣禁營爲之。而本營軍兵。今年連爲勞用。今番則禁將只率三營外入直標下軍及馬步軍留陣。各營留營置之。
정조 5년 · 강
命時囚金履安。捧招以聞。
정조 5년 · 목
因囚單子。敎以。今日內開坐。捧口招以聞。
정조 5년 · 강
遣承旨詣受 香所。奉審摘奸。
정조 5년 · 강
宗廟冬享省牲省器。命親行。
정조 5년 · 목
禮曹啓言。來十月初七日 宗廟冬享大祭親行時。省牲省器之節。依例以親臨磨鍊乎。敎以。謹當親行矣。又啓言。同日 永寧殿。依例遣大臣行 祭事。請知委。允之。
정조 5년 · 강
行次對于誠正閣。仍召見上京及下直守令。
정조 5년 · 강
領議政徐命善。以畿伯分等狀覆啓。
정조 5년 · 목
命善啓言。京畿監司李亨逵分等狀啓。廣州等十九邑置之稍實。喬桐等十八邑置之之次。尤甚名色。不爲擧論。仍以爲新舊拯劣米。勢難一時備納。今年條外。舊拯米未捧者。特許停退。田穀失稔。難以本色準捧。朔寧等九邑最歉處。或三分一四分一。以相當穀許令代捧。待明秋還作本色。平倉北漢大興等所納餉穀。只之次邑姑令捧留本邑。推奴徵債。限明秋防塞事。請令廟堂稟旨矣。分等依施。舊拯米停退事。限折半停退。相當穀代捧事。竝以五分一。許令準式代捧。待明秋還作本色。之次邑餉穀捧留事及推奴徵債防塞事。請竝依施。從之。
정조 5년 · 강
命嶺營軍作米耗條。限百石。姑令移施。
정조 5년 · 목
領議政徐命善啓言。卽見慶尙監司李文源報備局。則以爲。婢貢給代節目中。以射軍木代米耗條五百石。作錢上納定式。而自經戊戌大歉。未捧夥然。應分耗條。只爲四百餘石。故每於作錢之際。自犯元數。漸致本米之減縮。此後則射耗五百石中。特減一百石。其代以軍作米耗條。加數許賣爲請矣。軍作米耗條中。限百石。姑令移施發賣。待射米有裕。更爲依節目施行事。請分付。從之。
정조 5년 · 강
命嶺南慰諭使趙時俊。復授前任。
정조 5년 · 목
敎曰。嶺南人物之衆。幅員之廣。實爲諸道之最。況當歉歲。重被風水之災。此時奠接之策。專靠道臣。道臣狀辭之胡亂。尙或諉不閑吏文。更省一二處事。大違所料。南顧之慮。容有極哉。明知其疏闇。一味含忍。大非疑勿任之道。仍使慰諭替行監司之事。亦乖任勿貳之意。今番內移之命。蓋出於民事爲重。迎送難恤也。至於慰諭使之以舊伯差送。已欲求得熟手。今聞領相之言。亦如予意。到今更授。無異仍任。前監司趙時俊復授前任。除朝辭交龜。
정조 5년 · 강
遞江華留守徐浩修。
정조 5년 · 목
領議政徐命善啓言。 長寧殿奉審。當在今月內。而江華留守徐浩修。有身病。勢難及期下往。請許遞。從之。敎曰。統禦合設之後。事面與前有異。當於資高人中。擇人差送。且有筵中酬酢。江華留守有關之代。正卿中今日擬薦。 長寧殿奉審。不可踰此月云。新除留守。待下批明日辭朝。
정조 5년 · 강
命未下直守令辭朝。
정조 5년 · 목
領議政徐命善啓言。開市不遠。北兵使及期下送。喬桐府使申應周。當日內辭朝。方當捧糴之時。曠官爲悶。未下直守令。請一體辭朝。後之。
정조 5년 · 강
判下校衛試射規矩。
정조 5년 · 목
敎曰。明日兩闕分直校衛試射時。鐵箭三矢百二十步以上。柳葉箭二中以上。騎蒭二中以上。片箭一中以上。鳥銃二分以上試取。依此規矩。修正試記事。預爲分付。瑞蔥臺應試人員規矩。自有定式。不必拘此。一體知悉。○敎曰。明日洗馬坪分所試官。除肅拜。出宮前先爲設場。各技試取。扈衛軍官捕校。出宮前試取事。言于命官。
정조 5년 · 강
差下八江御史徐龍輔。
정조 5년 · 목
敎曰。副司果徐龍輔。八江宣諭及詢瘼御史差下。○敎曰。國家許大經費。專辜於三南賦稅。次第設漕倉者七。差員而莅之。官船而輸之。科條燦然。鮮或臭載。宜乎棋置星羅。計出萬全。竊惟八江民人。以船爲業。而無稅穀之可載。則生利頓絕。於是割出漕船。以多少州縣。付之江民。隨道里之遠近。量定賃價。軫運納之欠縮。計給雜費。戒存盡物之取。事同遺秉之利。而若其沿路之護送。輕舟之指導。又與漕船。無甚異同。則朝家之爲江民。可謂靡不庸極。邇來人心不古。奸竅層生。持私船而載公穀者。暋不畏法。偸竊之不足。恣意和水。和水之不足。用情故敗。以至于今年湖南而極矣。江民之言必曰。困於官吏之誅求。不獲已犯科。官吏誠有罪難赦。江民其果不作奸乎。然予此言。非謂八江民人同心竝貫也。就其中自有一二尤無良之民故耳。以故湖南伯。爲革是弊。求得風落之松。請設加漕之船。詢于廷臣。僉曰可行。惟予靜言思之。江民幾百年傳子傳孫之業。一朝奪而祛之。爲民父母。有所不忍。湖海漁鹽。轉益不贍。業船者之失利久矣。旣失於彼。又失於此。失之不已。將何聊生。古人以一夫不獲爲恥。況千百人之命脈乎。近日松山。在在童濯。新漕船之五年改槊。十年改造。誠有難繼之憂。此猶屬第二件事。念江民契活之無津涯。不覺丙枕靡安。道伯之請。姑令停止。爰命繡衣。誕告江居民人。嗟。爾民人。咸聽無譁。棄乃舊習。從予新令。理爾舟楫。選爾梢工。載彼公穀。取其嬴利。仰事俯育。樂業安堵。夫如是矣。而不體至意。冒犯邦憲。如疇昔之爲。此亂民也。於亂民復何饒貸。曰若官吏誅求。予方嚴法痛斷。竝宜聽悉。仍命御史持此傳敎。馳往江村。召集父老民人。眞諺翻謄。反復曉喩。使一夫一婦。無或不知不聞。惟玆之敎。出於欲奠厥居之意。從今以往。無底邦憲。惟在民人等。渠輩雖甚無知。寧無激感之心。竝以此意。申申布告。御史仍又循江上下。採訪民間疾苦。還朝後。論列別單以聞。
정조 5년 · 강
命長山保米煥定。令該曹稟處。
정조 5년 · 목
文化縣監鄭喆淳啓言。長山以北船路永廢之後。都監納軍餉保。主人以米上納京司。其勢不得不貿米京市。所費無異二疋之役。臣意則以沿海船運便近邑砲保。換定。長山以北軍餉保。沿海則以米上納。長山以北則以布上納。似爲兩便之道矣。敎以。出擧條。令該曹稟處。
정조 5년 · 강
校理金履正疏陳私義乞遞。仍討逆。賜批。
정조 5년 · 목
疏略曰。念臣六載廢枳。百疣拶湊。恩照雖荷於日月之明。私義轉愧於人數之中。噫。臣於昭布之下。首發龜賊合辭之論。遂同三司而致討矣。權奸之推緘。僚員之追疏。盛氣同聲。譏斥狼藉。且況銓罰。自分永謝。乞察臣危蹤。亟削臣職名。噫嘻。國榮應行之律。尙未蒙允。而德相甘自附麗此賊。作一血黨。樂純之聲勢於逆姪。煥億之慫慂於妖叔。窮凶情節。實一而二。二而一也。廓揮乾斷。亟降明旨。批以。所陳當留意。爾其勿辭察職。
정조 5년 · 강
命前承旨金宇鎭仍任。
정조 5년 · 목
敎曰。受由承旨許遞。昨日許遞。聽瑩之致。前承旨金宇鎭。仍任前職。
정조 5년 · 강
以金熤爲江華留守。備薦也。
정조 5년 · 목
以徐浩修爲禮曹判書藝文提學。吳毅常爲祥原郡守。○敎曰。玉堂中解由未出罷散人員。原受點前望單子勿施。今日政。以在京無故人差出。○因副校理望筒。敎以。林錫喆之時在別兼者。李頤祥之元是在外人。屢以無故人備擬事。下敎之後。又復循例擬入。事體所在。極爲未妥。此望筒勿施。當該銓官推考。
정조 5년 · 강
命承傳宣傳官。隨窠敍遷。
정조 5년 · 목
敎曰。承傳宣傳官勞役倍簁之故。旣命定朔數遷轉。則何必待都政擬望。然則反不如備邊郞無時陞遷矣。無怪乎武弁之避此趨彼。雖於散政。準朔則吏兵曹隨窠敍遷事。分付。
정조 5년 · 목
敎曰。在外玉堂許遞。前望單子入之。○因應敎前望單子。敎以。無無故可點之人。此望筒還給。
정조 5년 · 강
以尹行元爲校理。李時秀李宗燮爲副校理。洪秉聖權以綱爲修撰。尹長烈尹東晩爲副修撰。竝前望也。
정조 5년 · 목
政院啓言。尹行元點下。洪秉聖權以綱尹長烈罷散。尹東晩方在解由未出中。何以爲之。敎以。尹東晩解由勿拘。尹行元望筒勿施。罷職人敍用。
정조 5년 · 강
推承旨徐浩修。兵曹判書李性源。
정조 5년 · 목
因禁漏時刻單子。敎以。朝筵旣有罷漏後聚軍。欲明時出宮之命。則時刻之如是分排。入侍承宣。難免聽瑩之失。推考。兵判親聽筵敎。初不往復該房。直入差早開門節目。亦是不察。推考。罷漏後聚軍。欲明時出宮之意。更卽分付各該營。俾無眩於擧行之弊。○因禁衛營留陣軍兵磨鍊單子。敎以。今番本營留陣之命。出於均勞逸之意。屛門把守將卒。城內擧行軍。亦以鄕軍擧行。
정조 5년 · 강
詣南 廟展拜。仍詣慕華館。行瑞蔥臺試射。